Árangur í meðhöndlun við lifrarbólgu C hér á landi þykir einstakur meðal þróaðra ríkja. Hlutfall smitaðra í hópi sprautufíkla var fimmtíu prósent en er komið niður í tíu prósent.
Árið 2016 var farið í átak til að draga úr útbreiðslu lifrarbólgu C. Fjallað er um stöðuna eftir fyrstu þrjú árin í læknatímaritinu Lancet.
Við sýnum fram á að við náðum meginmarkmiðum alþjóðaheilbrigðismálastofnunarinnar sem snýr að því að greina að minnsta kosti 90% þeirra sem eru smitaðir í hverju samfélagi og bjóða 80% þeirra sem eru greindir lyfjameðferð og lækningu. Þetta eru svona áfangar sem alþjóðaheilbrigðismálastofnunin leggur áherslu á til að ná því langtímamarkmiði að útrýma lifrabólgu C sem meiriháttar lýðheilsuvandamáli,
Segir Sigurður Ólafsson læknir og sérfræðingur í meltingar- og lifrarsjúkdómum, en hann er einn höfunda greinarinnar. Þar er átt við að lækka nýgengi um 80% og lækkun á dánartíðni um 65% fyrir árið 2030. Sá árangur hefur ekki náðst enn þá og Sigurður segir ýmsar áskoranir, eins og fjölgun sprautufíkla, sem er langstærsti hópur þeirra sem smitast, þýða að enn greinast ný smit og eitthvað er um endursmit hjá þeim sem hafa læknast. Engu að síður er árangurinn á þessum fyrstu þremur árum átaksins mjög góður. Hlutfall smitaðara meðal sprautufíkla var 50% en er nú 10% og nýjum tilfellum um skorpulifur hefur fækkað mjög. Sigurður segir að yfir 30% þeirra sem hafa verið meðhöndlaðir séu virkir í neyslu. Svo hátt hlutfall sé einstakt á heimsvísu.
Okkur hefur tekist að nálgast þennan hóp með góðri samvinnu við fíknlækningar SÁÁ og Vog og það er eiginlega þetta samstarf sem er lykillinn að því að ná árangri og ná til þessa hóps sem verður svo oft útundan og fær ekki góða þjónustu víða annars staðar.
Sigurður segir fátítt að viðkomandi hafni meðferð. Hann segir að halda verði þessu starfi áfram og leggja þurfi áherslu á forvarnir, skaðaminnkun, öfluga fíknmeðferð sem og að meðhöndla þá sem hafa smitast. Lyfjafyrirtækið Gilead hefur stutt við átakið með því að gefa til þess lyf. Samstarfssamningurinn rennur út um áramót og segir Sigurður óvíst hvort að framhald verði á.